สรุปภาวะตลาดต่างประเทศ ประจำวันที่ 22 ก.ย. 2563
สรุปภาวะตลาดต่างประเทศ ประจำวันที่ 22 ก.ย. 2563
23 ก.ย. 2563

ดัชนีดาวโจนส์ตลาดหุ้นนิวยอร์กปิดบวกเมื่อคืนนี้ (22 ก.ย.) โดยได้แรงหนุนจากการพุ่งขึ้นของหุ้นกลุ่มเทคโนโลยี นำโดยหุ้นแอมะซอนดอทคอมที่ทะยานขึ้นเกือบ 5.7% นอกจากนี้ ตลาดยังได้ปัจจัยบวกจากแรงช้อนซื้อเก็งกำไร หลังจากตลาดหุ้นนิวยอร์กร่วงลงอย่างหนักในช่วงที่ผ่านมา ขณะที่นักลงทุนจับตาถ้อยแถลงของนายเจอโรม พาวเวล ประธานธนาคารกลางสหรัฐ (เฟด) ซึ่งจะแถลงต่อสภาคองเกรสในสัปดาห์นี้
ดัชนีเฉลี่ยอุตสาหกรรมดาวโจนส์ปิดที่ 27,288.18 จุด เพิ่มขึ้น 140.48 จุด หรือ +0.52% ขณะที่ดัชนี Nasdaq ปิดที่  10,963.64 จุด เพิ่มขึ้น 184.84 จุด หรือ +1.71% ส่วนดัชนี S&amp;P500 ปิดที่ 3,315.57 จุด เพิ่มขึ้น 34.51 จุด หรือ +1.05%
 
ตลาดหุ้นยุโรปปิดปรับตัวขึ้นเมื่อคืนนี้ (22 ก.ย.) โดยฟื้นตัวขึ้นหลังจากร่วงลงอย่างหนักจากความวิตกเกี่ยวกับการล็อกดาวน์ครั้งใหม่ ขณะที่ยอดติดเชื้อโควิด-19 พุ่งขึ้นทั่วยุโรป
ดัชนี Stoxx Europe 600 บวก 0.20% ปิดที่ 357.55 จุด
ดัชนี DAX ตลาดหุ้นเยอรมนีปิดที่ 12,594.39 จุด เพิ่มขึ้น 51.95 จุด หรือ +0.41% และดัชนี FTSE 100 ตลาดหุ้นลอนดอนปิดที่ 5,829.46 จุด เพิ่มขึ้น 25.17 จุด หรือ +0.43% ขณะที่ดัชนี CAC-40 ตลาดหุ้นฝรั่งเศสปิดที่ 4,772.84 จุด ลดลง 19.20 จุด หรือ -0.40%
 
ตลาดหุ้นลอนดอนปิดปรับตัวขึ้นเมื่อคืนนี้ (22 ก.ย.) โดยฟื้นตัวขึ้นหลังจากร่วงลงติดต่อกัน 4 วัน และตลาดได้แรงหนุนหลังจากที่นายบอริส จอห์นสัน นายกรัฐมนตรีอังกฤษประกาศมาตรการควบคุมโรคโควิด-19 แบบจำกัด โดยไม่ได้สั่งล็อกดาวน์ทั่วประเทศอย่างที่คาดกันไว้แต่อย่างใด
ดัชนี FTSE 100 ตลาดหุ้นลอนดอนปิดที่ 5,829.46 จุด เพิ่มขึ้น 25.17 จุด หรือ +0.43%
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดบวกเมื่อคืนนี้ (22 ก.ย.) ขานรับการคาดการณ์ที่ว่า สต็อกน้ำมันดิบของสหรัฐจะปรับตัวลดลงติดต่อกันเป็นสัปดาห์ที่สอง อย่างไรก็ดี ช่วงบวกของราคาน้ำมันถูกสกัดด้วยความวิตกกังวลที่ว่า การแพร่ระบาดของไวรัสโควิด-19 จะส่งผลกระทบต่อเศรษฐกิจและความต้องการใช้น้ำมัน
สัญญาน้ำมันดิบ WTI ส่งมอบเดือนต.ค. เพิ่มขึ้น 29 เซนต์ หรือ 0.7% ปิดที่ 39.60 ดอลลาร์/บาร์เรล โดยสัญญาน้ำมันเดือนต.ค.ได้ครบกำหนดส่งมอบแล้วในวันอังคารที่ 22 ก.ย.
สัญญาน้ำมันดิบเบรนท์ (BRENT) ส่งมอบเดือนพ.ย. เพิ่มขึ้น 28 เซนต์ หรือ 0.7% ปิดที่ 41.72 ดอลลาร์/บาร์เรล
 
สัญญาทองคำตลาดนิวยอร์กปิดลบเมื่อคืนนี้ (22 ก.ย.) โดยได้รับแรงกดดันจากสกุลเงินดอลลาร์ที่แข็งค่าอย่างต่อเนื่อง นอกจากนี้ ข้อมูลเศรษฐกิจที่แข็งแกร่งของสหรัฐยังส่งผลให้นักลงทุนลดการถือครองทองคำในฐานะสินทรัพย์ที่ปลอดภัย
สัญญาทองคำตลาด COMEX (Commodity Exchange) ส่งมอบเดือนธ.ค. ลดลง 3 ดอลลาร์ หรือ 0.16% ปิดที่ 1,907.6 ดอลลาร์/ออนซ์
สัญญาโลหะเงินส่งมอบเดือนธ.ค. เพิ่มขึ้น 13.6 เซนต์ หรือ 0.56% ปิดที่ 24.523 ดอลลาร์/ออนซ์
สัญญาพลาตินัมส่งมอบเดือนต.ค. ลดลง 18.7 ดอลลาร์ หรือ 2.13% ปิดที่ 857.4 ดอลลาร์/ออนซ์
สัญญาพัลลาเดียมส่งมอบเดือนธ.ค. ร่วงลง 52.10 ดอลลาร์ หรือ 2.3% ปิดที่ 2,229.60 ดอลลาร์/ออนซ์
 
ดอลลาร์สหรัฐแข็งค่าเมื่อเทียบกับสกุลเงินหลักๆ ในการซื้อขายที่ตลาดปริวรรตเงินตรานิวยอร์กเมื่อคืนนี้ (22 ก.ย.) เนื่องจากนักลงทุนยังคงเดินหน้าซื้อดอลลาร์ในฐานะสกุลเงินปลอดภัย ท่ามกลางความกังวลเกี่ยวกับผลกระทบของมาตรการล็อกดาวน์ในยุโรปเพื่อควบคุมการแพร่ระบาดของไวรัสโควิด-19 รวมทั้งความกังวลเกี่ยวกับข้อพิพาทระหว่างสหรัฐและจีน
ดัชนีดอลลาร์ ซึ่งเป็นดัชนีวัดความเคลื่อนไหวของดอลลาร์เมื่อเทียบกับสกุลเงินหลัก 6 สกุลในตะกร้าเงิน เพิ่มขึ้น 0.36% แตะที่ระดับ 93.9916 เมื่อคืนนี้
ดอลลาร์แข็งค่าเมื่อเทียบกับสกุลเงินเยน ที่ระดับ 104.92 เยน จากระดับ 104.78 เยน และแข็งค่าเมื่อเทียบกับฟรังก์สวิส ที่ระดับ 0.9198 ฟรังก์ จากระดับ 0.9152 ฟรังก์ แต่เมื่อเทียบกับดอลลาร์แคนาดา ดอลลาร์สหรัฐอ่อนค่าลงแตะที่ระดับ 1.3309 ดอลลาร์แคนาดา จากระดับ 1.3318 ดอลลาร์แคนาดา
ยูโรอ่อนค่าเมื่อเทียบกับดอลลาร์ ที่ระดับ 1.1704 ดอลลาร์ จากระดับ 1.1754 ดอลลาร์ ขณะที่เงินปอนด์อ่อนค่าลงแตะที่ระดับ 1.2733 ดอลลาร์ จากระดับ 1.2795 ดอลลาร์ ส่วนดอลลาร์ออสเตรเลียอ่อนค่าลงสู่ระดับ 0.7166 ดอลลาร์สหรัฐ จากระดับ 0.7206 ดอลลาร์สหรัฐ